ไฟแนนว์ทูเดย์
&#8220;หนึ่งก้าวที่ยาวไกลอาจหวั่นไหวและล้มลง หนึ่งก้าวที่มั่นคงแม้จะสั้นแต่มั่นใจ&#8221;
10 ธ.ค. 2555

“หนึ่งก้าวที่ยาวไกลอาจหวั่นไหวและล้มลง หนึ่งก้าวที่มั่นคงแม้จะสั้นแต่มั่นใจ”
...ข่าวการย้าย อารีพงศ์ ภู่ชอุ่ม ปลัดกระทรวงการคลังนั้น แม้จะซาลง แต่คนที่ตื่นตระหนกกลับกลายเป็น “วรวิทย์ จำปีรัตน์” ผู้อำนวยการสำนักงบประมาณมากกว่า เพราะขณะนี้กำลังเกิดแรงกระเพื่อมภายใน ทั้งผลจากการอภิปราย และการจัดทำงบประมาณปี 2557 ซึ่ง “รัฐมนตรี” ที่กำกับดูแลสำนักงบฯ อย่าง “วราเทพ รัตนากร”... รมต.ประจำสำนักนายกรัฐมนตรี ดูจะไม่ค่อยแฮปปี้กับการทำงานของผู้อำนวยการสำนักงบฯ คนปัจจุบัน
ดังนั้น หากเด้ง “วรวิทย์” เข้ากรุ แล้วโยก “อารีพงศ์” ที่ยังเหลืออายุงานอีกยาวไปเสียบแทน ก็จะทำให้รัฐบาลอธิบายได้ง่ายขึ้น และการโยกย้ายนอกฤดูกาลโยกย้ายก็ทำได้ง่าย รัฐบาลจะไม่เสียหน้ามากนัก
...ภารกิจเฉพาะหน้าของคณะกรรมการธนาคารออมสินที่มี ชูจิรา กองแก้ว เป็นประธานที่ต้องดำเนินการอย่างเร่งด่วน คือ การเข้าไปรื้อมติคณะกรรมการชุดก่อนที่มี พรรณี สถาวโรดม เป็นประธาน โดยเฉพาะมติการแต่งตั้งผู้บริหารชุดใหญ่ ที่บอร์ดชุดก่อนขยันกันจนนาทีสุดท้าย เมื่อวันที่ 30 พ.ย. ที่ประชุมพิจารณาโยกย้ายพนักงานระดับผู้อำนวยการฝ่าย และรองผู้อำนวยการฝ่าย ทั้งๆ ที่มีกรรมการธนาคารออมสิน 8 คน จาก 15 คน ที่ทำหนังสือคัดค้านไม่เห็นด้วย เพราะเป็นการกระทำที่ขัดกับมติคณะรัฐมนตรี ที่ห้ามเจ้าหน้าที่รัฐใกล้เกษียณแต่งตั้งพนักงาน
...การแต่งตั้งกรรมการรัฐวิสาหกิจในรัฐบาลชุดปัจจุบันถือว่าล่อแหลมอย่างยิ่ง เพราะตาม พ.ร.บ.คุณสมบัติมาตรฐานพนักงานรัฐวิสาหกิจนั้น เขียนไว้ชัดว่า “ห้ามนักการเมือง” เข้าเป็นกรรมการในรัฐวิสาหกิจ ยิ่งกับธนาคารแล้วยิ่งไปกันใหญ่ เพราะต้องอาศัยความน่าเชื่อถือของประชาชน แต่ดูเหมือนจะไร้ความหมาย เพราะปัจจุบันนี้บรรดานักการเมืองเต็มพรึ่บไปหมด
ที่บรรษัทประกันสินเชื่อขนาดย่อมนั้น มีผู้สมัคร สส. และอดีต สส. 3 คน คุมนโยบาย ไม่ว่าจะเป็น สุรชัย ดนัยตั้งตระกูล วณิชย์ ปักกิ่งเมือง ผู้สมัคร สส.เขต อ.ทับสะแก ที่เอ็กซิมแบงก์ก็มี 2 หน่อ คือ สุรชัย อดีตประธานคณะกรรมาธิการการเงิน การคลัง การธนาคารและสถาบันการเงิน วุฒิสภา อดีต สส. กับ วิรุณ เกตุประกอบ อดีตผู้สมัคร สส.อุตรดิตถ์ คนสนิท พินิจ จารุสมบัติ ที่บริษัท อสมท นั่นไปกันใหญ่ ตั้ง สุธรรม แสงประทุม เป็นประธานกรรมการ ทั้งๆ ที่ สุธรรม เป็นรองประธานภาค กทม. โซนธนบุรี พรรคเพื่อไทย เฮ้อ...